google/wiki40b huggingface dataset:
Mr. Bean (seriaal)

"Mr. Bean" on Briti komöödiasari, mille peategelane on Mr. Bean (osatäitja Rowan Atkinson).
Sarja on kirjutanud Rowan Atkinson, Robin Driscoll, Richard Curtis ja Ben Elton. 
Esimene osa anti eetrisse 1. jaanuaril 1990. Kokku tehti 14 jagu, viimane neist läks eetrisse 31. oktoobril 1995. Iga jao pikkus oli 25 minutit.
Sarja järjena ja Mr. Beani tegelaskuju kasutades on hiljem tehtud animasari ja kaks täispikka mängufilmi.
Mr. Beani tegelaskuju arendas Atkinson, kui ta õppis Oxfordi ülikoolis elektrotehnika magistriõppes. Üks Beani varasemaid esinemisi toimus Montréalis Kanadas 1987. aastal, kus Atkinson osales "Just for Laughs" komöödiafestivalil. Atkinson soovis seal aga kindlasti osaleda prantsuskeelses programmis, mispeale festivali korraldajad olid imestunud, kuna Atkinsoni sketšis ei olnud üldse prantsuskeelset dialoogi. Selgus, et Atkinson nägi seda testesitusena, soovides näha, kui populaarne oleks Beani tegelaskuju, kes peaaegu üldse ei räägi ja peamiselt tugineb kehakeelele, mitteingliskeelse publiku hulgas.
Šiauliai piiskopkond

Šiauliai piiskopkond (leedu Šiaulių vyskupija, ladina Dioecesis Saulensis) on katoliku kiriku diötsees, mis allub Kaunase peapiiskopkonnale. Piiskonda jäävad Jonava, Kelmė, Radviliškise rajoon, Pakruojise ja Šiauliai rajoonid ning Šiauliai linn.
Piiskopi residents on Šiauliais ja katedraaliks on Šiauliai Peeter-Pauli katedraal. Diötsesaanpiiskop on 1997. aastast Eugenijus Bartulis.
Šiauliai piiskopkond asetseb Leedus riigi põhjaosas. Ta piirneb idas Panevėžysi piiskopkonnaga, läänes Telšiai piiskopkonnaga ja lõunas Kaunase peapiiskopile otseselt alluvate aladega.
Piiskopkonna pindala on 7 696 km². Seisuga 2004 oli piiskopkonnas 269 861 katoliiklast, kes moodustasid piiskopkonna elanikest 79,7%. Piiskopkonna territooriumil on 69 kogudust.
Šiauliai piiskopkond asutati 28. mail 1997 paavst Johannes Paulus II poolt. Esimeseks piiskopiks sai Eugenijus Bartulis, kes aasta 2018 seisuga on jätkuvalt selles ametis olnud.
Piiskopkonnas tegutseb kaks katoliku kooli (mõlemad Šiauliais); selle hallata on ka Ristimägi, mis on ühtlasi sealne peamine palverännakute sihtpaik.
Piiskopkond jaguneb viieks dekanaadiks. Joniškise dekanaadile alluvad kogudused Gasčiūnais, Joniškises, Juodeikiais, Kriukais, Rudiškiais, Skaistgirysis, Žukančiais ja kaks kihelkonnakirikut Žagarės. Kelmė dekanaadile alluvad kogudused Karklėnais, Kelmės, Kiaunoriais, Kolainiais, Kražiais, Lioliais, Maironiais, Pakražantises, Pašilės, Stulgiais, Šaukėnais, Tytuvėnais, Užventises, Vaiguvas, Vidsodises ja Žalpiais. Pakruojise dekanaadile alluvad kogudused Klovainiais, Lauksodises, Linkuvas, Lygumais, Pakruojises, Pamūšises, Pašvitinysis, Rozalimases, Stačiūnais ja Žeimelises. Radviliškise dekanaadile alluvad kogudused Baisogalas, Dambavas, Dapšioniais, Grinkiškises, Kurais (tänapäeval osa Šniūraičiaist), Palonais, Pašušvysis, Pociūnėliais, Polekėlės, Radviliškises, Sidabravases, Šaukotases, Šeduvas, Šiaulėnais ja Vadaktais. Šiauliai dekanaadile alluvad kogudused Aukštelkės, Bazilionais, Gruzdžiais, Juozapavas, Kairiais, Kuršėnais, Kurtuvėnais, Kužiais, Meškuičiais, Micaičiais, Pakapės, Raudėnais, Šakynas, Šiupyliais, Varputėnais, Žarėnais ja katedraal, Rėkyva kirik ning veel kolm kihelkonnakirikut Šiauliais.
Carisolo vald

Carisolo (saksa keeles Karezol või Karesel) on vald (comune) Trento provintsis Põhja-Itaalias, paiknedes umbes 30 km Trentost loodes. 2004. aasta 31. detsembri seisuga elas seal 936 inimest ja valla pindala on 24,7 km².
Carisolo külgneb järgmiste valdadega: Vermiglio, Ossana, Pinzolo, Giustino ja Caderzone Terme.
Pax bastion

Pax bastion (ladina keeles pax 'rahu') on Wrangeli bastioni uus nimi seoses sellega, et Rootsi riigitegelane ja sõjaväeinsener Erik Dahlberg kavatses selle bastioni ümber ehitada Narva linnakindlustuse täiendamisel aastatel 1683–1704. Alanud sõja tõttu jäi tema projekti see osa teostamata.
Kuigi Wrangeli bastioni ei jõutud ümber ehitada, on nimi Pax juurdunud rahvasuus ja kasutatakse tänaseni algupärase Wrangeli bastioni nime asemel.
Pax bastioni territooriumil paikneb Pimeaia osa, nn Väike Pimeaed.
Allan Murdmaa

Allan Murdmaa (4. august 1934 Tallinn – 15. november 2009) oli eesti arhitekt.
Murdmaa lõpetas Tallinna 22. Keskkooli 1952. aastal. Ta õppis aastatel 1952–1958 Moskva Arhitektuuriinstituudis.
Murdmaa töötas aastatel 1958–1960 Eesti Projektis, 1960–1962 Tallinna peakunstnikuna, 1963–1968 ja 1970–1976 õppejõuna Eesti NSV Riiklikus Kunstiinstituudis, 1968–1970 Viljandi TSN TK ehitus- ja arhitektuuri osakonnas ning 1976–1981 ja 1987–1992 Eesti Maaehitusprojektis.
Allan Murdmaa arhitektuuriloomingu moodustavad erinevad elamute, koolimajade ja kinode tüüpprojektid ning mitmed avalike hoonete sisekujundused (Gloria, Pegasus jt). Suure osa Allan Murdmaa loomingust moodustavad aga mitmesugused monumendid – Amandus Adamsoni, Eduard Vilde, Heino Elleri ja Oskar Lutsu mälestussammas, Tehumardi mälestussammas, Rakvere stalinismiohvrite monument ning Maarjamäe memoriaal. Eesti Ajaloomuuseumi arendusdirektori Mariann Raisma arvates on Maarjamäe memoriaal üks paremaid nõukogude ajal loodud monumente Eestis.
Murdmaa oli Eesti Arhitektide Liidu liige.

Isiklikku

Allan Murdmaa isa oli kunstnik Oskar Martinson ning ema Elsa Pinkowska. Tema vend Ivar Murdmaa on meregeoloog, üks õde Mai-Ester Murdmaa on ballettmeister ja teine õde Kai Murdmaa on füüsik.
Eistvere mõis

Eistvere mõis (saksa k. Eigstfer) oli rüütlimõis Pilistvere kihelkonnas Viljandimaal. Nüüdisajal jääb kunagine mõis Järva maakonna Järva valda.

Ajalugu

Eistvere mõisa on esmakordselt mainitud 1560. aastal.
Mõisa viimane omanik enne 1919. aasta võõrandamist oli Leo von zur Mühlen.

Mõisakompleks

18. sajandi lõpul rajati ühekorruseline poolkelpkatusega varaklassitsistlik härrastemaja. Hoone fassaadi kaunistas kolme akna laiune pealeehitis.
Mõisakeskust läbis Navesti jõgi, mis on mõisahoone juures paisutatud järveks.
Tänapäeval on mõisa peahoonest järel vaid müürid. Ka mõisa park on võssa kasvanud.
Aarno Yrjö-Koskinen

Aarno Armas Sakari Yrjö-Koskinen (9. detsember 1885 Helsingi – 8. juuni 1951 Helsingi) oli Soome diplomaat ja poliitik, ta kuulus Rahvusliku Koonderakonna ridadesse. Ta oli aastatel 1931–1940 Soome Vabariigi saadik Nõukogude Liidus. Lisaks oli ta aastatel 1931–1932 Juho Sunila teises valitsuses Soome välisminister.
Ta lõpetas aastal 1915 Keiserliku Aleksandri Ülikooli õigusteaduskonna. Aastast 1917 töötas ta Soome välisministeeriumis.
Ta oli 1. jaanuarist 1931 kuni 8. aprillini 1940 Soome Vabariigi saadik Nõukogude Liidus. Lisaks oli ta 21. märtsist 1931 kuni 14. detsembrini 1932 Soome välisminister (Juho Sunila teises valitsuses). 20. augustist 1940 aastani 1950 oli ta Soome Vabariigi saadik Türgis. Aastal 1950 oli ta diplomaatilisel tööl Haagis Hollandis.

Isiklikku

Tema isa oli senaator Yrjö Koskinen Yrjö-Koskinen (aastani 1882 Forsman), isapoolne vanaisa oli senaator Yrjö Sakari Yrjö-Koskinen (aastani 1882 Georg Zacharias Forsman).
Sybaris

Sybaris (Σύβαρις) oli Suur-Kreeka linn, mis asus Taranto lahe ääres.
Praegu on see paik Cosenza provintsis Itaalias.
Kaali kool

Huumorit

Kaks turisti imetlevad Kaali järve ja vahetavad mõtteid.
"Kuidas küll see kivi nii täpselt keset järve oskas kukkuda!"
"Ja oli ikka vedamine, et koolimaja pihta ei kukkunud..."
Mürk

Mürk (ka mürkaine) on aine, mis võib ainevahetuse kaudu põhjustada organismi tervisehäire või surma.
Organismi kahjustavaid viirusi ja baktereid ning muid elusolendeid ei arvata mürkide hulka, vaid neid nimetatakse haigusetekitajateks. Samuti ei loeta mürkideks aineid ega esemeid, mis kahjustavad organismi mehaaniliselt või kiirituse kaudu.
Paljud keemilised ühendid võivad organismis ülemäärases doosis olla mürgised.
Organismi eritatud mürki nimetatakse toksiiniks.
August Reinhold Johannes Walter

August Reinhold Johannes Walter (24. juuni 1860 Pagari – 27. oktoober 1915 Nižni-Novgorod) oli Eesti vaimulik
Õppis aastatel 1874–1879 Tallinna Kubermangugümnaasiumis. Tartu Ülikooli usuteaduskonnas õppis ta aastatel 1880–1885. Oli prooviaastal Vaivara koguduses Christoph Dietrich Georg Tombergi juures. Ordineeriti õpetajaks Tallinnas 13. juulil 1886.
Oli 1886–1888 Eestimaa vikaarõpetaja, 1888–1891 Jämaja Kolmainu koguduse vikaarõpetajaks, aastatel 1891–1915 (introdutseeriti 28. aprillil 1891) sama koguduse õpetaja, olles aastatel 1897–1915 ühtaegu Saaremaa praostkonna praost. Vahistati juulis 1915 ja seejärel saadeti Nižni-Novgorodi, kus ta ka suri.

Isiklikku

Tema vend Paul Ferdinand Walter oli Kodavere- ja Alatskivi koguduse õpetaja. Tema esimese naise (Dorothea) isa oli Kuusalu Laurentsiuse koguduse õpetaja Woldemar Friedrich Kentmann.

Tunnustused

1906 kullatud rinnarist
Arthur Kill

Arthur Kill on kitsas suudmeväin Hudsoni-Raritani suudmealal, mis paikneb Staten Islandi ja New Jersey osariigi maismaa vahel.
AS Tootsi Turvas

AS Tootsi Turvas on aastal 1919 asutatud turbatootmisettevõte.
Aastal 1996 ettevõte erastati. Aastast 2002 kuulub ettevõte Soome kontserni VAPO OY.
Ettevõtte tootmisüksused paiknevad Eestis Pärnumaal Tootsi vallas ja Lavassaares, Ida-Virumaal Puhatus, Harjumaal Turba asulas ja Peningis ja Tartumaal Ulilas.
Ettevõte valmistab küttetükkturvast, kasvuturvast, puiduhaket, turbatootmismasinaid.
Ettevõttes töötas 2013. aasta seisuga 55 inimest.
Ettevõte on kandnud mitmeid nimesid: Jõõpre Turbatööstus, Lavassaare Turbatööstus, Tootsi Briketitööstus, Tootmiskoondis Tootsi, Riiklik Aktsiaselts Tootsi Turvas ja AS Tootsi Turvas.
Are Kont

Are Kont (sündinud 25. mail 1952) on eesti geograaf ja ökoloog.
Ta on lõpetanud aastal 1970 Tartu 2. Keskkooli ja aastal 1975 Tartu Riikliku Ülikooli geograafina.
Ta kaitses doktorikraadi 1987. aastal Eesti mõhnastike ja nende kasutamise teemal.
Ta on töötanud Tartu Ülikooli füüsilise geograafia kateedri dotsendina, Ökoloogia Instituudi Tartu osakonna vanemteadurina maastikuökoloogia erialal, samuti Tallinna Ülikooli Loodus- ja terviseteaduste instituuti ökoloogia keskuse vanemteadurina.
Dana Reizniece-Ozola

Dana Reizniece-Ozola (neiuna Dana Reizniece; sündinud 6. novembril 1981 Kuldīgas) on Läti poliitik ja maletaja, naiste suurmeister (2001).
Ta oli aastast 2014 Läti majandusminister (Laimdota Straujuma teises valitsuses) ning oli 11. veebruarist 2016 23. jaanuarini 2019 Māris Kučinskise valitsuses Läti rahandusminister.
Ta sündis ja kasvas Kuldīgas, kus sai keskhariduse. Seejärel õppis ta Ventspilsi Ülikooli Kolledžis.

Male

Reizniece-Ozola sai FIDE-lt 1999. aastal naiste rahvusvahelise meistri ja 2001. aastal naiste suurmeistri nimetuse. Ta tuli kahel korral Euroopa noortemeistriks neidude U18 vanuseastmes (1998, 1999). Ta võitis noorte maailmameistrivõistlustel kaks hõbemedalit: 1995. aastal São Lourenços neidude U14 ja 1998. aastal Oropesa del Maris neidude U18 vanuseastmes. 
Ta on neljakordne Läti naiste malemeister (1998–2001). 2000. aastal mängis ta New Delhis naiste maailmameistrivõistluste turniiril (64 osavõtjat, nokautsüsteem), kus ta sai turniiritabelis 41. asetuse. Ta kaotas avaringis ja edasi ei pääsenud.
Reizniece-Ozola mängis Läti naiskonna koosseisus 8 naiste maleolümpial (1998, 2000, 2004, 2006, 2010–2016) ja neljadel Euroopa naiste võistkondlikel meistrivõistlustel (1999, 2001, 2011, 2015).

Isiklikku

Ta on kolme tütre ema. Aastal 2011 abiellus ta Läti investeeringute ja arengu fondi direktori Andris Ozolsiga. 29. jaanuaril 2013 sünnitas ta neljanda lapse – poja.
Jefferson Davise vald

Ajalugu

Vald moodustati 1912. aastal.
Varėna

Ajalugu

Linn tekkis 1862 Varssavi-Vilniuse-Peterburi raudtee äärde, kus asus Varėna raudteejaam. Sealne asula kandis algselt nime Varėna II. Aastal 1891 põles Varėna I maha ja paljud sealsed elanikud asusid elama raudtee äärde, aidates uuel asulal nii aleviks kujuneda. Aastal 1894 kujunes asula raudteesõlmeks, kui rajati Alytusesse suunduv raudteeharu. Esimese maailmasõja ajal hävis Alytuses üle Nemunase viiv raudteesild ja kuna Varėna jäi Poola piiridesse, Alytus kuulus aga Leedule, siis see raudteeharu demonteeriti.
9. septembril 1942 hukkasid saksa okupatsiooniväed sealses sünagoogis 831 Varėna juuti. Aastal 1946 asustati ligi 2000 sealset poolakat ümber praeguse Poola aladele.
Aastal 1946 sai Varėna II linnaõigused. Aastal 1980 liideti Varėna I ja Varėna II ühiseks asulaks, mis hakkas kandma nime Varėna. Aastal 1994 eraldati sellest Varėna I  alad, mis hakkasid kandma nime Senoji Varėna.
TIA/EIA-568

Infovahetus sideliinis

Et kasutada kaablit informatsiooni vahendamiseks, peab kindlaks tegema, mis klemme millekski kasutatakse. Vastavalt traatide paiknemisele otsikus jaotatakse kaablid otse- ja ristkaabliteks.
Etherneti 10 Mbit/s ja 100 Mbit/s ühenduste puhul kasutatakse informatsiooni edastamiseks keerdpaarkaablite esimest ja teist traati ning vastuvõtmiseks kolmandat ja kuuendat traati (2 paari pole kasutusel). Et andmevahetus kahe osapoole vahel saaks toimuda, on tähtis, et otspunktide vahel oleks traadid õigesti ühendatud. Selleks kasutatakse värvide järjestuse standardeid T568A ja T568B.
Fassett (graafika)

Fassett graafika ja trükikunsti kontekstis on trükiplaadi või klišee kaldselt mahalihvitud serv.

Sügavtrükitehnikad

Fasseti ülesandeks on hoida ära trükipaberi rebenemine trükiprotsessi käigus. Kaldserv laseb trükipressi valtsil plaadilt sujuvamalt maha veereda ja surve paberile pole servas nii järsk. Tavaliselt fasseti servad graafikaplaadil omakorda veel ümardatakse kergelt.
Sügavtrükis kasutatava niisutatud paberi sisse – trükipaber on plaadist alati suurem – jääb fassetiserva jälg. See fassetijälg on heaks  kvaliteeditunnuseks, mis laseb eristada käsitsi tehtud sügavtrükigraafikat odavamatest imitatsioonidest. Töö pealkiri, lehe ja seeria number, kunstniku signatuur ning dateering kirjutatakse vahetult fassetijäljest allapoole vasakule ja paremale. Graafikateose raamimisel ei tohi raam või paspartuu fassetijälge varjata.

Kõrgtrükitehnikad

Trükinduses kasutatavate klišeede valmistamisel faasitakse umbes 5 mm laiune mittetrükkiva osa serv spetsiaalse fassetimasinaga.
Psühhosemiootika

Psühhosemiootika ehk semiootiline psühholoogia on teadusvaldkond ühtaegu psühholoogias ja semiootikas, mis uurib märgiprotsesse ning tähenduse kujunemist, teisenemist ja rolli psüühilistes protsessides.
Psühhosemiootikas uuritakse psüühilisi protsesse kui märgiprotsesse ja rakendatakse semiootilist lähenemist ning semiootilisi mudeleid psühholoogias.
Boriss Mironov

Erialane tegevus

Venemaa Teadusakadeemia Peterburi ajalooinstituudi nooremteadur (1970–1983), vanemteadur (1983–1986), juhtivteadur (1986–2009), peateadur (alates 2009). On olnud õppejõud Leningradi Riikliku Ülikooli ajalooteaduskonnas ja Peterburi Riikliku Ülikooli sotsioloogiateaduskonnas ning luges Peterburi Euroopa Ülikoolis kursust "Venemaa moderniseerimine 18.–20. sajandil".

Peamised teadussaavutused

On fundamentaalse monograafia "Vene impeeriumi aegne (18. sajand kuni 20. sajandi algus) sotsiaalne ajalugu" autor. Ta andis suure panuse antropomeetriliste andmete ajalooallikana kasutamise metoodika väljatöötamisse. Näiteks osutas Mironov, et Venemaa meessoost elanike keskmise pikkuse dünaamika põhjal võib oletada, et riigi elatustase on 305 aasta jooksul (1701–2005) muutunud tsükliliselt. Kui 18. sajandil valitses langustrend, siis 19.–20. sajandil aga tõusutrend. 18. sajandi alguses oli Venemaa biostaatuse taseme poolest Euroopa mastaabis veidi alla keskmise ja aastad 1701–2005 kulgesid peamiselt taseme keskel. Elatustaseme langusperioodidel eemaldus Venemaa veidi keskmisest, elatustaseme tõusuperioodidel aga lähenes keskmisele, kuid siiski püsis sotsiaal-majanduslik areng kogu aeg keskmisel tasemel. 
Ta pakkus välja originaalse "optimistliku" tõlgenduse 18.–20. sajandi alguse Venemaa ajaloost. Venemaa revolutsiooni põhjusteks peab ta nii subjektiivseid tegureid – osa Venemaa haritlaskonna utoopilisi meeleolusid – kui ka kontraeliidi tegevust. Sealhulgas nende ettevõtjate tegevust, kes tahtsid võimu monarhialt endale haarata.
One More Light

"One More Light" on Ameerika Ühendriikide rokkansambli Linkin Parki poolt väljastatud seitsmes stuudioalbum, mida lindistati september 2015 – veebruar 2017.
"One More Light" ilmus 19. mai 2017 ning on viimane album laulja Chester Benningtoniga.
Ludovico Urbani

Ludovico Urbani (1460 San Severino Marche – 1493) oli quattrocento Itaalia maalikunstnik. Ta oli tegev peamiselt San Severino Marches, Recanatis, Anconas, Maceratas ja Potenza Picenas.
OMX Stockholm 30

OMX Stockholm 30 (lühendatult OMXS30) on Stockholmi börsi indeks.
Indeks jälgib muutusi nende 30 ettevõtte aktsia hinnas, millega Stockholmi börsil kõige rohkem on kaubeldud.
Trilobiidid

Trilobiidid (Trilobita) on lülijalgsete hõimkonda kuulunud väljasurnud loomade klass.
Trilobiidid olid merelised lülijalgsed, kellest enamik kuulusid põhjaelustiku hulka. Trilobiidid tekkisid Kambriumi ajastul ning surid lõplikult välja Permi lõpus 250 Ma.
Välisskeleti olemasolu ning merelise eluviisi tõttu on säilinud väga palju trilobiitide kivistisi. Tänapäevaks on teada umbes 15 000 liiki trilobiite. Ka Eesti Paleosoikumi vanusega settekivimeis on rohkelt trilobiitide kivistisi.
Jacques Revel

Jacques Revel (sündinud 1942) on prantsuse ajaloolane, üks silmapaistvamaid Annaalide koolkonna noorema põlvkonna esindajaid.
Revel õppis ajalugu École Normale Supérieure's ja Sorbonne'i ülikoolis ning sai 1978. aastal École des Hautes Études en Sciences Sociales'i professoriks. Aastatel 1995–2004 oli ta selle rektor. Alates 1975. aastast on ta ka ajakirja Annales toimetaja, alates 1981 üks peatoimetajaid.
Uurimisteemadelt on Revel keskendunud varauusaegsele Euroopale. Ta on teinud palju koostööd teiste ajaloolastega, luues ka uue üldkäsitluse Prantsusmaa ajaloost (see ilmus aastatel 1988–1991). Reveli võib pidada üheks kõige teadlikumaks mikroajaloo metoodika rakendajaks oma uurimistöödes, mille üks silmapaistvamaid tulemusi, raamat "Mässu loogika" on ka eesti keeles ilmunud. Revel tegeleb aktiivselt ka ajalooteooriaga.
Lapuline

Lapuline (ka kontvõõras, koerkäpaline) oli  kutsumata külaline eelkõige pulmades, aga ka jootudel, talgutel. Tavaliselt vallaline noormees. 
Lapuliseks on lisaks nimetatud kutsumata pulmavõõraid, kes tulevad nooriku tegemise (tanutamise ehk linutamise ja põlletamise) ajaks. Nad olid enamasti noorem rahvas ning  tõid ande (käterätt, kindad jms.).  Mõnel pool kutsuti nii viimaseid pulmalisi, pulmade lõpetajaid (näit. Räpinas).
Austria Rahvapartei

Austria Rahvapartei (saksa keeles Österreichische Volkspartei, ÖVP) on 17. aprillil 1945 asutatud erakond Austrias, mille ideoloogiliseks aluseks on kristlik demokraatia. Tegu on konservatiivse parteiga, mis peab ennast aastatel 1893–1933 tegutsenud Kristliku Sotsiaalse Partei õigusjärglaseks.
Austria Rahvapartei ja Austria Sotsiaaldemokraatlik Partei on riigi suurimad erakonnad. Võrreldes sotsiaaldemokraatide parteiga on Rahvapartei parempoolsem, esindades peamiselt riigiametnike, talunike ja väikeettevõtjate huve. Parteil on lähedased sidemed roomakatoliku kirikuga.
Erakonnal on umbes 630 000 liiget. Ametlikuks häälekandjaks on Ülem-Austria liidumaal ilmuv ajaleht Neues Volksblatt. Austria Rahvapartei esimees oli aastatel 2011–2014 Michael Spindelegger, 2014–2017 Reinhold Mitterlehner ja alates maist 2017 on Sebastian Kurz.
Austria Rahvapartei on olnud võimul aastatel 1945–1970 (liidukantslerid Leopold Figl, Julius Raab, Alfons Gorbach ja Josef Klaus) ning uuesti alates 2000. aastast. Erakonna liige Wolfgang Schüssel oli liidukantsler aastatel 2000–2007, aastatel 2007–2017 valitseti nn suures koalitsioonis koos Sotsiaaldemokraatliku Parteiga, kus liidukantsleri ametit on pidanud sotsiaaldemokraadid. 2017. aastal võitis Rahvapartei parlamendivalimised ja moodustas koalitsiooni Austria Vabadusparteiga, liidukantsleriks sai Rahvapartei esimees Sebastian Kurz.
Erakonda on kuulunud ka Austria liidupresidendid Kurt Waldheim ja Thomas Klestil.
Sändvitš (asend)

Sändvitš ehk hamburger on suguühte asend, mille korral partnerid asetsevad kolmekesi ligikaudu paralleelselt seistes või lamades.
Tuntumas versioonis lamab naine kahe mehe vahel. Üks meespartneritest on selili ja naispartner läheb, seljaga meespartneri poole, kaksiratsi partneri peale. Alumine mees viib suguti naisele pärakusse ja teine meespartner viib oma suguti tuppe.
Bibi Raid

Bibi Raid on eesti tõlkija ja õpetaja.
Ta on tõlkinud eesti keelde näiteks Michael Scotti ja Jonathan Stroudi teoseid.
Nurme mõis (Karja)

Nurme mõis (saksa keeles Nurms) oli eramõis Karja kihelkonnas Saaremaal.
Varbla valla lipp

Varbla valla lipp on Pärnu maakonnas asunud endise Eesti haldusüksuse Varbla valla lipp.
Lipp kinnitati 3. juunil 1996.

Lipu kirjeldus

Varbla valla lipp on vapilipp. Sinise kanga allservas kolm lainelõikelist laidu (kaks ülemist on kitsamad ja alumine laiem), valge-sinine-valge. Sinisel väljal valge kollase nokaga luik.
Lipu normaalmõõtmed on 100x150 cm ning laiuse ja pikkuse suhe 6:9 (2:3).

Põhjendus

Lainelõige sümboliseerib valla mereäärset asendit ning kohalike inimeste merega seotud elu ja tegemisi. Ujuv luik tähistab nii siinmail elutsevaid arvukaid majesteetlikke luikesid kui ka paljusid teisi veelinde. Sinine värvus tähendab tulevikulootust, valge on aga puhtuse ja vaimsuse võrdkuju.
Mihhail Korhov

Mihhail Korhov (ukraina Михайло Корхов; inglise Michael Korchov; 24. november 1936 – 13. september 2019) oli Ukraina kabetaja. Ta oli kahekordne NSV Liidu tšempion rahvusvahelises kabes (1958 ja 1960). 1990. aastatel emigreerus ta Ameerika Ühendriikidesse.
Hermann Kruus

Hermann Kruus (23. detsember 1895 Jõgeveste vald, Viljandimaa – 3. juuli 1941) oli Eesti politseinik.
1920–1924 õppis Tartu Ülikoolis õigusteadust (lõpetas 1924), 1926 lõpetas Politseikooli.
Osales Esimeses maailmasõjas ja Vabadussõjas, kuni 1924 teenis sõjaväes. 1924–1925 Riigikohtu administratiivosakonna abisekretär, 1925–1926 Siseministeeriumi Politseivalitsuse ametnik, 1926–1931 Tartu-Valga prefekt, 1931–1932 Viljandi-Pärnu abiprefekt, 1932–1934 Haapsalu, 1934–1937 Viljandi kriminaalkomissar, alates 1937 Narva prefekt. 
Arreteeriti NKVD poolt 1941.
Kellamäe laht

Kellamäe laht (ametliku põhinimega Suurlaht) on idapoolne osa Mullutu-Suurlahest.
Kellamäe lahe pindala on 5,9 km².
Achilleuse kõõlus

Achilleuse kõõlus ehk kannakõõlus (ladina keeles tendo calcaneus) on kõõlus sääre tagaküljel.
Kuningas Karli maa

Kuningas Karli maa (norra keeles Kong Karls Land) on Norrale kuuluv asustamata saarestik Põhja-Jäämeres Svalbardi idaosas.
Saarestiku pindala on 322 km².
Selle koosseisu kuuluvad Kongsøya, Svenskøya, Abeløya, Helgolandøya ja Tirpitzøya saar. Olga väin eraldab saarestikku läänes Barentsi saarest ja Edgeøyast ning Erik Erikseni väin eraldab seda põhjas Kirdemaast.
Koos Kirdemaa ja Kvitøya saarega moodustab Kuningas Karli maa Kirde-Svalbardi looduskaitseala, kus on jääkaru suurim asustustihedus.
Saarestiku avastas 1617 Moskva kompanii Barentsi saare kõrgemast punktist ning andis sellele nimeks Wiche saared.
Saarestiku geograafilised koordinaadid on 78° 45′ N, 28° 30′ E.
1. juulist 1985 kehtib Kuningas Karli maa kõikidel saartel ja laidudel maaleminekukeeld ja lähenemine lähemale kui 500 m kaugusele.
Endel Jõgi

Endel Jõgi (välismaal Endel Rivers; sündinud 15. aprillil 1959 Eestis) on Eesti päritolu Austraalia muusik, helilooja ja muusikaprodutsent. 
Eestis tegi ta kaasa ansamblites Proov 583 (laulja ja kitarristina), Gunnar Grapsi Grupp (kitarristina), Linnu Tee (1986–1988 kitarristi ja klahvpillimängijana).
1987. aasta 24. veebruari keskpäeval ratsutas ta umbes pool tundi mustal hobusel Tallinna Vanalinnas ja Toompeal, hoides käes sinimustvalget lippu. Seejärel sõitis ta taksoga Tallinnast välja ja varjas ennast umbes kuu aega tuttavate juures. Ametivõimud vaikisid toimunu maha.
1989. aastal kolis ta Austraaliasse.